**НЧ „ОРАЧ-ПАСКАЛЕВЕЦ 1898“**

**с. Паскалевец, общ. Павликени, ул. „Трета“ № 26**

**ЕИК: 000124927 , е-mail: orach** [**1898@abv.bg**](mailto:1898@abv.bg)

**У С Т А В**

**на НЧ „ОРАЧ-ПАСКАЛЕВЕЦ 1898“**

**Глава Първа: ОБЩИ ПОЛОЖЕНИЯ**

Чл.1. Читалище „ОРАЧ-ПАСКАЛЕВЕЦ 1898“ е самоуправляващо се Българско културно-просветно сдружение, изпълняващо и държавни културно-просветни задачи. В дейността му могат да участват всички физически лица без оглед на ограничения на възраст и пол, политически и религиозни възгледи и етническо самосъзнание.

Чл.2 (1) Читалището е юридическо лице с нестопанска цел с наименование НАРОДНО ЧИТАЛИЩЕ „ОРАЧ-ПАСКАЛЕВЕЦ 1898“, което допълнително може да се изписва и на чужд език.

(2) Всяко писмено изявление от името на читалището трябва да съдържа неговото наименование, седалище- адрес, данни за регистрацията, данъчен номер и БУЛСТАТ.

Чл.3. Народно читалище „ОРАЧ-ПАСКАЛЕВЕЦ 1898“ има за свое седалище и адрес на управление: обл. Велико Търново, общ. Павликени, с. Паскалевец, п. к. 5224, ул. „Трета“ № 26.

Чл.4. Читалището не е ограничено със срок или друго прекратително условие.

**Глава Втора: ЦЕЛИ И ЗАДАЧИ**

Чл.5.(1) Целите на читалището са да задоволява потребностите на хората от с. Паскалевец, свързани с:

1. Развитие и обогатяване на културния живот, социалната и образователна дейност в населеното място, където осъществява дейността си.

2. Запазване на обичаите и традициите на Българския народ.

3. Разширяване на знанията на гражданите и приобщаването им към ценностите и постиженията на науката, изкуството и културата.

4. Възпитание и утвърждаване на националното самосъзнание.

5. Осигуряване на достъп до информация.

(2) За постигане на целите, посочени в предмета на дейност по ал. 1 читалището извършва основни дейности като:

1. Уреждане и поддържане на библиотеки, читални, фото-, филмо-, и видеотеки, както и създаване и поддържане на електронни информационни мрежи.

2. Развитие и подпомагане на любителското художествено творчество.

3. Организиране на школи, кръжоци, курсове, клубове, кино и видео-показ, празненства, концерти, чествания и младежки дейности.

4. Събиране и разпространяване на знания за родния край.

5. Създаване и съхраняване на музейни колекции, съгласно Закона за културното наследство.

6. Предоставяне на компютърни и интернет услуги.

(3) Читалището може да развива и допълнителна стопанска дейност, свързана с предмета на основната му дейност в съответствие с действащото законодателство като използва приходите от нея за постигане на определените в устава цели. Читалището не разпределя печалба.

(4) Читалището няма право да предоставя собствено или ползвано от него имущество възмездно или безвъзмездно:

1. За хазартни игри и нощни заведения.

2. За дейност на нерегистрирани по Закона за вероизповеданията религиозни общности и юридическо лица с нестопанска цел на такива общности.

3. За постоянно ползване от политически партии и организации.

4. На председателя, секретаря, членовете на настоятелството и проверителната комисия и на членовете на техните семейства.

Чл.6. Читалището може да влиза в сдружение с други читалища за постигане на своите цели, за провеждане на съвместни дейности и инициативи при условията и реда по този закон.

**Глава Трета: УПРАВЛЕНИЕ**

Чл.7. Членството в читалището е свободно за всички дееспособни граждани без ограничения, щом те работят за постигане на целите на читалището и защитават неговите интереси.

Чл.8.(1) Членовете на читалището са индивидуални, колективни и почетни.

(2) Индивидуалните членове са Български граждани. Те биват действителни и спомагателни.

1. Действителните членове са лица, навършили 18 години, които участват в дейността на читалището, редовно плащат членски внос и имат право да избират и да бъдат избрани.

2. Спомагателните членове са лица до 18 години, които нямат право да избират и да бъдат избирани. Те имат право на съвещателен глас.

(3) Колективните членове съдействат за осъществяване целите на читалището, подпомагат дейностите, поддържането и обогатяването на материалната база и имат право на един глас в Общото събрание. Колективни членове могат да бъдат:

1. Професионални организации.

2. Стопански организации.

3. Търговски дружества.

4. Кооперации и сдружения.

5. Културно-просветни клубове и творчески колективи.

(4) Почетни членове могат да бъдат Български и чужди граждани с изключителни заслуги за читалището.

Чл.9.(1) Кандидатите за действителни индивидуални членове подават писмено заявление до настоятелството на читалището, с което декларират, че желаят да станат членове на читалището, че познават и приемат Устава на читалището и ще работят за постигане на неговите цели.

(2) Кандидатурите се гласуват на заседание на Настоятелството с обикновено мнозинство от присъстващите на заседанието. На члена на читалището се издава съответните документи за членство.

Чл.10. Приетият действителен индивидуален член на читалището плаща членски внос по ред, определен от настоятелството.

Чл.11. Лицата, които имат определени заслуги към читалището се обявяват за почетни членове по решение на Общото събрание по предложение на настоятелството или членове на настоятелството.

Чл.12. На лицата по предходния член се издават специални удостоверения.

Чл.13. Спомагателните индивидуални членове могат да бъдат освободени от заплащането на членски внос или да го заплащат в намалени размери, съобразно решението на Общото събрание.

Чл.14. Членството в читалището се прекратява:

(1) С едностранно волеизлияние до читалищното настоятелство.

(2) Със смъртта или поставяне под запрещение.

(3) С изключване.

(4) С прекратяване на юридическото лице.

(5) При отпадане поради неплащане на дължимите имуществени вноски.

Чл.15. Отпадането на членство се констатира от настоятелството по документи с надлежно решение, с което се прекратява членството.

Чл.16.(1) Решение за изключване по чл.14, т.3 се взема от Общото събрание на читалището, когато члена нарушава грубо Устава на читалището и решенията на неговите органи, работи срещу неговите цели и интереси или му е причинил значителни вреди.

(2) Изключеният член може да кандидатства за ново членство най-рано една година след датата на изключване.

Чл.17. Членските права и задължения са непрехвърлими и не преминават върху други лица в случаи на смърт или прекратяване на членство.

Чл.18. При прекратяване на членство в читалището то не дължи връщане на направените имуществени вноски.

Чл.19. Органи на читалището са Общото събрание, настоятелството и проверителната комисия.

Чл.20.(1) Върховен орган е Общото събрание.

(2) Общото събрание се състои от всички членове на читалището, имащи право на глас.

Чл.21.(1) Общото събрание:

1. Изменя и допълва Устава.

2. Избира и освобождава членовете на настоятелството, проверителната комисия и председателя.

3. Приема вътрешни актове, необходими за организацията на дейността на читалището.

4. Изключва членове на читалището.

5. Определя основни насоки на дейността на читалището.

6. Взема решение за членуване или за прекратяване на членството в читалищното сдружение.

7. Приема бюджета на читалището.

8. Приема Годишния отчет до 30 Март на следващата година.

9. Определя размера на членския внос.

10. Отменя решения на органите на читалището.

11. Взема решения за откриване на клонове на читалището след съгласуване с общината.

12. Взема решение за прекратяване на читалището.

13. Взема решение за отнасяне до съда на незаконосъобразни действия на ръководството или отделни читалищни членове.

(2) Решенията на Общото събрание са задължителни за другите органи на читалището.

Чл.22.(1) Редовно Общо събрание на читалището се свиква от настоятелството най-малко веднъж годишно. Извънредно Общо събрание може да бъде свикано по решение на настоятелството, по искане на Проверителната комисия или на една трета от членовете на читалището с права на глас. При отказ на настоятелството да свика извънредно Общо събрание до 15 дни от постъпването на искането на Проверителната комисия или една трета от членовете на читалището с право на глас могат да свикат извънредно Общо събрание от свое име.

(2) Поканата за събрание трябва да съдържа дневен ред, дата, час и мястото на провеждането му и кой го свиква. Тя трябва да бъде получена срещу подпис или връчена не по- късно от 7 дни преди датата на провеждането. В същия срок на вратата на читалището и на други общодостъпни места в общината, където е дейността на читалището трябва да бъде залепена поканата за събранието.

(3) Общото събрание е законно, ако присъстват най- малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по- малко от една трета от членовете при редовно Общо събрание и не по- малко от половината плюс един при извънредно Общо събрание.

(4) Решенията по Чл.21, ал.1, т.1, 4, 10, 11 и 12 се вземат с мнозинство повече от половината от присъстващите членове.

(5) Две трети от членовете на Общото събрание на читалището могат да предявят иск пред Окръжния съд по седалището на читалището за отмяна на решение на Общото събрание, ако то противоречи на закона или устава.

(6) Искът се предявява в едномесечен срок от узнаването на решението, но не по- късно от една година от датата на вземане на решението.

Чл.23. (1) Изпълнителен орган на читалището е настоятелството, което се състои най- малко от трима членове, избрани за срок от три години. Същите да нямат роднински връзки по права и съребрена линия до четвърта степен.

(2) Настоятелството:

1. Свиква Общото събрание.

2. Осигурява изпълнението на решенията на Общото събрание.

3. Подготвя и внася в Общото събрание проект за бюджет на читалището и утвърждава щата му.

4. Подготвя и внася в Общото събрание отчет за дейността на читалището.

5. Назначава секретаря на читалището и утвърждава длъжностната му характеристика.

(3) Настоятелството взема решение с мнозинство повече от половината на членовете си.

Чл.24. (1) Председателят на читалището е член на настоятелството и се избира от Общото събрание за срок до три години.

(2) Председателят:

1. Организира дейността на читалището съобразно закона, устава и решенията на Общото събрание.

2. Представлява читалището.

3. Свиква и ръководи заседанията на настоятелството и председателства Общото събрание.

4. Отчита дейността си пред настоятелството.

5. Сключва и прекратява трудовите договори със служителите съобразно бюджета на читалището и въз основа решение на настоятелството.

Чл.25. (1) Секретарят на читалището:

1. Организира изпълнението на решенията на настоятелството, включително решенията за изпълнение на бюджета.

2. Организира текущата основна и допълнителна дейност.

3. Отговаря за работата на щатния и хоноруван персонал.

4. Представлява читалището заедно и поотделно с председателя.

(2) Секретарят не може да е в роднински връзки а членовете на настоятелството и на Проверителната комисия по права и съребрена линия до четвърта степен, както да бъде съпруг/ съпруга на председателя на читалището.

Чл.26 (1) Проверителната комисия се състои най- малко от трима членове, избрани за срок до три години.

(2) Членовете на Проверителната комисия не могат да бъдат лица, които са в трудово-правни отношения с читалището или са роднини на настоятелството, на председателя или на секретаря по права линия, съпрузи, братя, сестри и роднини по сватовство от първа степен.

(3) Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на Общото събрание.

(4) При констатирани нарушения Проверителната комисия уведомява Общото събрание на читалището, а при данни за извършено престъпление и органите на прокуратурата.

Чл.27 Не могат да бъдат избрани за членове на настоятелството и на Проверителната комисия и за секретари лица, които са осъждани на лишаване от свобода за умишлени престъпления от общ характер.

Чл.28 Членове на настоятелството, включително председател и секретар подават декларации за конфликт на интереси при условия и по Закона за предотвратяване и разкриване на конфликт на интереси.

**Глава Четвърта: ИМУЩЕСТВО И ФИНАНСИРАНЕ**

Чл.29. Имуществото на читалището се състои от право на собственост и от други вещни права, вземания, ценни книжа, други права и задължения.

Чл.30. Читалището набира средства от:

1. Членски внос.

(2) Културно-просветна и информационна дейност.

(3) Субсидия от държавния и общинските бюджети.

(4) Наеми от движимо и недвижимо имущество.

(5) Дарения и завещания.

(6) Други приходи.

Чл.31. Читалищата не могат да отчуждават недвижими вещи и да учредяват ипотека върху тях.

Чл.32. Движими вещи могат да бъдат отчуждавани, залагани, бракувани или заменени с по- доброкачествени само по решение на настоятелството.

Чл.33. Недвижимото и движимото имущество, собственост на читалището, както и приходите от него не подлежи на принудително изпълнение освен за вземания, произтичащи от трудови правоотношения.

Чл.34 (1) Читалищното настоятелство изготвя Годишен отчет за приходите и разходите, който се приема от Общото събрание.

(2) Отчетът за изразходваните от бюджета средства се представя в общината, на чиято територия се намира читалището.

Чл.35.(1) Председателят на читалището ежегодно в срок до 10 Ноември представя на кмета на Община Павликени предложения за своя дейност през следващата година в съответствие с Чл.26, а от Закона за Народните читалища.

(2) Председателя на читалището представя ежегодно до 31 Март пред кмета на Общината и Общинския съвет доклад за осъществените читалищни дейности в изпълнение на програмата по Чл.26, а ал.2 от Закона за народните читалища и за изразходваните от бюджета средства през предходната година.

(3) Докладът по предходната алинея се обсъжда от Общинския съвет на първото открито заседание след 31 Март. Читалището, вносител на доклада по предходната алинея изпраща свой представител на заседанието на Общинския съвет.

**Глава пета: ПРЕКРАТЯВАНЕ**

Чл.36. (1) Читалището може да бъде прекратено по решение на Общото събрание, вписано в регистъра на Окръжния съд. То може да бъде прекратено с ликвидация или по решение на Окръжния съд, ако:

1. Дейността му противоречи на закона, устава и добрите нрави.

2. Имуществото му не се използва според целите и предмета на дейността на читалището.

3. Е на лице трайна невъзможност да действа или не развива дейност за период от две години. В тези случаи министърът на културата изпраща сигнал до прокурора за констатирана липса на дейност на читалището.

4. Не е учредено по законния ред.

5. Е обявено в несъстоятелност.

(2) Прекратяването на читалището по решение на Окръжния съд може да бъде постановено по искане на прокурора, направено самостоятелно или след подаден сигнал от министъра на културата.

(3) Прекратяването на читалището по искане на прокурора се вписва служебно.

Чл.37. Читалищното сдружение, в което е членувало прекратеното читалище не може де претендира за разпределянето на имуществото на това читалище.

Чл.38. За неуредените в този закон случаи се прилага Закона за юридическите лица с нестопанска цел.

**Глава Шеста: АДМИНИСТРАТИВНО-НАКАЗАТЕЛНИ РАЗПОРЕДБИ**

Чл.39. Председател и/или секретар на читалище, който предостави имущество в нарушение на Чл.5 от този Устав се наказва с глоба от 500лв. до 1000лв. и с лишаване от право да заема изборна длъжност в читалището за срок от пет години.

Чл.40. Председател на читалище или представляващ читалищно сдружение, който не заяви вписване в регистъра на читалищата или читалищните сдружения по Чл.10, ал.3 от Закона за народните читалища се наказва с глоба от 150лв. до 300лв.

Чл.41. Председател на читалище, който не предостави доклад за изпълнението на читалищните дейности и за изразходваните от бюджета средства в срок по Чл.26 а,ал.4 от Закона за народните читалища се наказва с глоба от 150лв. до 300лв.

Чл.42. Нарушенията се установяват с актове на:

(1) Оправомощени от Министъра на културата длъжностни лица за нарушения по Чл.32 от Закона за народните читалища.

(2) Кмета на съответната община или оправомощени от него длъжностни лица за нарушенията по Чл.31 и Чл.33 от Закона за народните читалища.

**Глава седма: ПРЕХОДНИ И ЗАКЛЮЧИТЕЛНИ РАЗПОРЕДБИ**

Чл.43. Читалището има кръгъл печат с графично изображение на разтворена книга и надпис около него с името на читалището, изписан на кирилица.

Чл.44. Официален празник на Читалището е 24 МАЙ- Ден на Българската просвета и култура и на славянската писменост.

Чл.45. Читалището се представлява от неговия председател и секретар, заедно и поотделно.

Чл.46. За всички, неуредени в този Устав отношения се прилага Закона за народните читалища и действащите в страната нормативни актове.

Чл.47. Промени в настоящия Устав могат да бъдат извършвани по реда, предвиден в него и в Закона за юридическите лица с нестопанска цел и Закона за народните читалища.

Чл.48. Относно тълкуването или прилагането на разпоредбите в настоящия Устав се прилагат разпоредбите на Общото българско законодателство и разпоредбите на Закона за юридическите лица с нестопанска цел.

Чл.49. Уставът на Народно читалище „ОРАЧ-ПАСКАЛЕВЕЦ 1898“ е приет съобразно Закона за народните читалища от 05.06.2009г. на редовно Общо събрание, проведено на 27.05.2010г. и подписан от присъстващите.

Председател : ………..

/Мирослав Димитров/